Štyri zábery z filmu *Diagonal-Symphonie* (1924, video) švédskeho výtvarníka Vikinga Eggelinga, ktorý je pokladaný za prvého predstaviteľa čistého filmu.
*Humorous Phases of Funny Faces* (1906, video) anglického filmára Jamesa Stuarta Blacktona býva považovaný za prvý animovaný film.
**Rod filmu** alebo **filmový rod** je skupina filmových diel vyčlenených na základe podobných (príbuzných) čŕt vnútornej výstavby, vzťahu k zobrazovanej realite a s tým spojených tvorivých postupov.

Rozlišujú sa štyri rody (resp. rodové súbory) filmu:

* dokumentárny film – určuje ho dokumentárnosť zobrazenia, pričom dôležité je zachovanie faktickej skutočnosti, keďže dokumentárny film sa môže v najvyššej sfére umeleckej obraznosti (esej, fejtón ap.) prelínať so žánrami hraného filmu,
* hraný film – zakladá sa na štylizovanej kompozícii rozprávania podľa literárneho scenára, zobrazeného prostredníctvom hry hercov, pričom dominantnou je estetická funkcia,
* čistý film (absolútny film, abstraktný film, nevhodne experimentálny film) – dominuje v ňom snaha o čistú filmovosť, oslobodenú od vplyvu literatúry, divadla a od vecného obsahu; filmové dielo ju dosahuje najmä prostredníctvom pohybovej hry rôznych materiálov, línií, kresieb, svetiel, tieňov a vo farebnom filme aj farieb, ktoré na diváka pôsobia rytmom pohybov, zmenou tvarou a proporcií a vo zvukovom filme aj sprievodnou zvukovou (spravidla hudobnou) zložkou,
* animovaný film – základným princípom je animácia.

Každé filmové dielo sa zakladá na dokumentárnosti, štylizovanosti a animovanosti (oživení), ale dominuje mu jedno východisko, na základe ktorého možno filmové dielo priradiť k príslušnému rodu. Napr. v kombinovanom filme sa spája technika animovaného filmu s technikou tvorby hraného alebo dokumentárneho filmu, avšak animovaná technika prevláda. Naproti tomu do hraného filmu môžu byť vložené animované sekvencie alebo epizódy (napr. v podobe úvodných titulkov, snových častí ap.).

Členenie filmových diel na rody sa vyvinulo spolu s vývojom filmu a filmového umenia (pozri dejiny filmu). Na počiatku kinematografie stála elementárna forma dokumentárneho filmu, neskôr sa pod vplyvom starších umení (umelecká literatúra, divadla, hudba) sformoval rod hraného filmu a pod vplyvom abstraktného výtvarného umenia a hudobnosti vznikol v 20. rokoch 20. storočia rod čistého filmu. Na sformovanie rodu animovaného filmu malo rozhodujúci vplyv výtvarné umenie (sprvu karikatúrna kresba) a bábkové divadlo (používanie bábok a makiet). Prvé kreslené (sileutové) animované filmy sa objavujú už v začiatkoch kinematografie (napr. v tvorbe Charlesa-Émila Reynauda) a prvé bábkové (objemové) filmy už začiatkom 20. storočia. Vývoj rodového členenia prebieha naďalej, ale pri zachovaní konkrétnych invariantných (nemenných) vlastností.

Rody sa ďalej členia na superžánre, žánre, subžánre, žánrové formy a žánrové typy (pozri filmový žáner), napr. rod dokumentárneho filmu sa delí na žánre spravodajského filmu, publicistického filmu a dokumentárneho filmu v užšom zmysle. Okrem rodového členenia existuje členenie filmových diel podľa vzťahu ku skutočnosti na druhy filmov, a to na filmy o faktoch (angl. *films of facts*) a filmy operujúce výmyslom (angl. *films of fiction*). Zatiaľ čo v oblasti filmových žánrov dochádza k dynamickému vývoju a zmenám, rody a druhy filmov sú veľmi stabilné.

Referencie
----------

1. 1 2 3  čistý film. In *Encyklopédia filmu*, s. 167
2. ↑  Dobson 2009, s. 105
3. ↑  Pozri napr. Mikušová 2016, s. 32
4. 1 2 3 4 5  rody filmu. In *Encyklopédia filmu*, s. 697
5. 1 2 3  filmové dielo. In *Encyklopédia filmu*, s. 245
6. 1 2  rody filmu. In *Encyklopédia dramatických umení Slovenska*, s. 254
7. 1 2  dokumentárny film. In *Encyklopédia filmu*, s. 200
8. ↑  Porovnaj: dokumentárny film. In *Malá encyklopédia filmu*, s. 153
9. ↑  hraný film. In *Encyklopédia filmu*, s. 348
10. ↑  Porovnaj: hraný film. In *Malá encyklopédia filmu*, s. 252
11. 1 2  animovaný film. In *Encyklopédia filmu*, s. 34
12. ↑  animovaný film. In *Malá encyklopédia filmu*, s. 41
13. ↑  kombinovaný film. In *Encyklopédia filmu*, s. 424
14. 1 2  druhy filmov. In *Malá encyklopédia filmu*, s. 159-160

Použitá literatúra
------------------

* Blech, Richard, ed. (1974), *Malá encyklopédia filmu* (1. vyd.), Bratislava: Vydavateľstvo Obzor
* Blech, Richard, ed. (1990), *Encyklopédia dramatických umení Slovenska*, 2. diel, M – Ž (1. vyd.), Bratislava: VEDA, vydavateľstvo Slovenskej akadémie vied, str. 254, ISBN  80-224-0001-7
* Blech, Richard, ed. (1993), *Encyklopédia filmu* (1. vyd.), Bratislava: Vydavateľstvo Obzor, ISBN  80-215-0219-3
* Dobson, Nichola (2009), „Humorous Phases of Funny Faces", *Historical Dictionary of Animation and Cartoons*, Historical Dictionaries of Literaturea and the Arts, No. 34, Lanham, MD; Toronto; Plymouth: The Scarecrow Press, str. 105, ISBN  978-0-8108-5830-5
* Mikušová, Monika, ed. (2016), *Filmová výchova pre pedagógov a študentov stredných škôl* (1. vyd.), Bratislava: Vysoká škola múzických umení v Bratislave, ISBN  978-80-8195-009-4, dost. 2019-02-20